**Ministru kabineta noteikumu projekta “Grozījumi Ministru kabineta 2010. gada 6. aprīļa noteikumos Nr. 335 “Noteikumi par centralizēto eksāmenu saturu un norises kārtību”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekta “Grozījumi Ministru kabineta 2010. gada 6. aprīļa noteikumos Nr. 335 “Noteikumi par centralizēto eksāmenu saturu un norises kārtību”” (turpmāk – projekts) mērķis ir aktualizēt centralizēto eksāmenu (turpmāk – eksāmeni) norises kārtību un reglamentēt konkrētas ar Valsts pārbaudījumu informācijas sistēmas (turpmāk – VPIS) pielietošanu eksāmenu norisē saistītas darbības. Projektā ietvertais regulējums stāsies spēkā Oficiālo publikāciju un tiesiskās informācijas likumā noteiktajā kārtībā, izņemot grozījumus par to, ka Valsts izglītības satura centrs (turpmāk – centrs) izstrādā eksāmena programmu atbilstoši valsts vispārējās vidējās izglītības standartam, kas stājas spēkā pakāpeniski. |

|  |
| --- |
| **I Tiesību akta projekta izstrādes nepieciešamība** |
| 1. | Pamatojums | Projekts ir izstrādāts pamatojoties uz Augstskolu likuma 46. panta trešo daļu, Izglītības likuma 9. panta trešo daļu, 14. panta 33. punktu un Vispārējās izglītības likuma 4. panta 12. punktu, lai nodrošinātu Ministru kabineta 2010.gada 6. aprīļa noteikumu Nr. 335 „Noteikumi par centralizēto eksāmenu saturu un norises kārtību” (turpmāk – MK noteikumi Nr. 335) atbilstību:1. 2018. gada 21. jūnija grozījumiem Vispārējās izglītības likumā, ar kuriem tiek izslēgtas normas, kurās minēts mācību priekšmeta standarts;2. 2019. gada 21. marta grozījumiem Izglītības likumā, kas paredz deleģējumu Ministru kabinetam noteikt VPIS ierakstāmo ziņu apjomu un kārtību, kādā ziņas tajā iekļaujamas, kā arī kārtību, kādā nodrošināma VPIS iekļauto datu pieejamība. Projekts paredz risināt jautājumus, kas attiecas uz VPIS lietošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Grozījumu nepieciešamība MK noteikumos Nr. 335 saistīta ne tikai ar 2018. gada 21. jūnija Grozījumiem Vispārējās izglītības likumā un 2019. gada 21. marta Grozījumiem Izglītības likumā, bet arī ar nepieciešamību detalizētāk reglamentēt konkrētas ar VPIS pielietošanu centralizēto eksāmenu norisē saistītas darbības. Eksāmenu norisē, tās organizēšanā un iegūto datu apkopošanā līdz 2016./2017. mācību gadam centrā tika lietotas piecas atsevišķas informācijas sistēmas, no kurām trīs – Centralizēto eksāmenu rezultātu datu bāze, Pieteikumu valsts pārbaudes darbiem datu bāze, Valsts pārbaudījumu informācijas sistēma – bija reģistrētas Valsts informācijas sistēmu reģistrā, savukārt divas – Centralizēto eksāmenu vērtētāju reģistrācijas sistēma un Valsts pārbaudes darbu elektroniskās piegādes sistēma – bija centra veidotas. Lielais sistēmu skaits apgrūtināja to administrēšanu, sarežģīja datu apstrādes procesu un valsts pārbaudījumu, to skaitā eksāmenu organizēšanu. Izglītības un zinātnes ministrijai izstrādājot informācijas sistēmas 2. kārtu, tika plānots ar 2017./2018. mācību gadu apvienot iepriekš minēto lielā skaita informācijas sistēmu funkcionalitāti vienā informācijas sistēmā – VPIS, nodrošinot efektīvāku informācijas apriti un precīzāku datu apstrādi valsts pārbaudījumu norises kontekstā. Tā kā, sākot ar 2018./2019. mācību gadu, valsts pārbaudījumu organizēšanā un norisē tiks izmantota tikai VPIS, tad nepieciešams noteikt tās lietošanu eksāmenu organizēšanā un norisē. Projekts nosaka normatīvo regulējumu attiecībā uz izglītības iestādes piekļuves tiesībām VPIS, kā arī eksāmena materiāla, kura piegāde notiek elektroniskā veidā, saņemšanu un pavairošanu. Izmantojot VPIS iespējas, projekts paredz iespēju mainīt izglītojamo atbilžu ierakstu eksāmena mutvārdu daļā nogādāšanu centrā.Projekts paredz arī šādas izmaiņas:1. Lai veicinātu eksāmena norises kontroli izglītības iestādē, projekts nosaka, ka eksāmena novērošanā var piedalīties arī Izglītības kvalitātes valsts dienesta pārstāvji.2. Lai nepieļautu, ka tehniskas kļūdas rezultātā izglītojamais nav reģistrēts viņa izvēlētajam eksāmenam, projekts paredz, ka izglītības iestādes vadītājs pirms katra eksāmena norises izdrukā no VPIS eksāmenam pieteikto izglītojamo sarakstu un to salīdzina ar izglītojamo iesniegumos norādītajiem eksāmeniem.3. Ja izglītības iestāde nevar nodrošināt eksāmena norises darbības atbilstoši valsts pārbaudes darbu norises darbību laikos noteiktajam, projekts paredz, ka izglītības iestādes vadītājs par to nekavējoties informē centru, kas nosaka citus valsts pārbaudes darbu norises darbību laikus. Šāda situācija, piemēram, var veidoties, ja ir elektrības traucējumi, ugunsgrēks u.c. neparedzēti ārkārtas apstākļi.4. Projekts precizē eksāmena materiāla piegādes un saņemšanas kārtību, tajā ietverot atsevišķu eksāmenu daļu materiāla piegādi elektroniskā veidā. Lai paaugstinātu drošību eksāmena materiāla neizpaušanā pirms eksāmena norises, projekts paredz, ka eksāmena atsevišķu daļu materiālu centrs var piegādāt elektroniskā veidā (turpmāk e-materiāls), to publicējot VPIS ierobežotā laikā pirms materiāla izmantošanas eksāmena norisē. Projekts paredz, ka centrs ne vēlāk kā mēnesi pirms attiecīgā eksāmena, publiskojot valsts pārbaudes darbu norises darbību laikus centra tīmekļa vietnē, noteiks eksāmena materiāla elektroniskās versijas saņemšana un e-materiāla atvasinājumu veidošana papīra formā laiku, kā arī e-materiāla saņemšanas un pavairošanas kārtību. Tā kā VPIS un Valsts izglītības informācijas sistēmai (turpmāk – VIIS) ir vienota datu bāze attiecībā uz abu sistēmu lietotājiem un tā tiek uzturēta VIIS, tad projektā ietverts nosacījums, ka piekļuves tiesības VPIS var piešķirt tikai tai personai, kas reģistrēta kā VIIS lietotājs.Eksāmena rakstīšanas daļas starpbrīdis nav pietiekami ilgs, lai izglītības iestāde saņemtu, pavairotu un izdalītu e-materiālu eksāmena darba vadītājiem novērotāju klātbūtnē, tāpēc, ņemot vērā izglītības iestādes vadītāja atbildību par eksāmena materiālu kā ierobežotu informāciju, ir pieļaujama e-materiāla saņemšana un pavairošana bez eksāmena novērotāju klātbūtnes. Pagarinot rakstīšanas daļas starpbrīdi, tiktu ievērojami palielināts eksāmena norises kopīgais laiks, kas varētu nelabvēlīgi ietekmēt izglītojamo atbilžu kvalitāti. 5. Eksāmena mutvārdu daļā izglītojamo atbildes, izmantojot izglītības iestādes datortehniku, tiek ierakstītas datnēs, kuras savukārt pēc mutvārdu daļas norises izglītības iestādes vadītāja norīkota persona ieraksta datu nesējā, kas tiek nogādāts centrā vērtēšanai. Tā kā var gadīties, ka tehnisku iemeslu dēļ informācija datu nesējā nav nolasāma, tad projekts paredz, ka izglītības iestāde nodrošina datņu uzglabāšanu līdz nākamā mācību gada sākumam.6. MK noteikumu Nr. 335 78.1 punkts nosaka, ka eksāmena vadītājs eksāmena norisi vada latviešu valodā, izņemot eksāmenus valodu mācību priekšmetos. Šāds regulējums valodu mācību priekšmetos ietver eksāmenu latviešu valodā un svešvalodu eksāmenus. Projekts paredz precizēt, ka izņēmums ir tikai svešvalodu eksāmena mutvārdu daļa, kuru eksāmena vadītājs vada attiecīgajā svešvalodā. Tā kā latviešu valodas eksāmenu izglītojamie kārto latviešu valodā, tad projekts paredz MK noteikumu Nr. 335 92. punktā attiecībā uz eksāmena kārtošanas valodu izņēmumu attiecināt tikai uz svešvalodu mācību priekšmetiem.7. Tā kā izglītojamo eksāmenu darbu vērtētāji tiek atlasīti Publisko iepirkumu likuma noteiktajā kārtībā, tad projekts izslēdz pašvaldību līdzdalību vērtētāju nodrošināšanā.8. 2018. gada 21. jūnija Grozījumi Vispārējās izglītības likumā paredz izslēgt normas, kurās minēts mācību priekšmeta standarts. Minētie grozījumi atbilstoši Vispārējās izglītības likuma pārejas noteikumiem stāsies spēkā pakāpeniski, tādēļ projekts paredz, ka sākot no 2020. gada 1. septembra 1., 4., 7. un 10. klases mācību priekšmeta standartu neizmanto eksāmena programmas izstrādē, sākot no 2021. gada 1. septembra 2., 5., 8. un 11. klases mācību priekšmeta standartu neizmanto eksāmena programmas izstrādē, bet sākot no 2022. gada 1. septembra 3., 6., 9. un 12. klases mācību priekšmeta standartu neizmanto eksāmena programmas izstrādē. |
| 3. | Projekta izstrādē iesaistītās institūcijas un publiskas personas kapitālsabiedrības | Centrs un Izglītības un zinātnes ministrija. |
| 4. | Cita informācija | Nav. |

|  |
| --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītojamie, kuri kārto eksāmenus, prognozējams, ka tādi varētu būt aptuveni 15000 izglītojamie.Izglītības iestāžu (t.sk. pamatskolas, vidusskolas un profesionālās izglītības iestādes) un augstskolu pedagogi, pašvaldības izglītības speciālisti vai izglītības pārvaldes iestādes, centra un Izglītības kvalitātes valsts dienesta nodarbinātie, kas iesaistīti centralizēto eksāmenu norisē. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. Tāpat kā līdz šim izglītojamie turpinās kārtot eksāmenus, kā novērotāji eksāmenā varēs piedalīties Izglītības kvalitātes valsts dienesta darbinieki, eksāmenu materiālu piegādē tiks iesaistīti pašvaldību izglītības speciālisti, eksāmenu darbu vērtēšanu nodrošinās centrs un izglītības iestāžu pedagogi, kuri iesaistīti eksāmenu vērtēšanā. |
| 3. | Administratīvo izmaksu monetārs novērtējums  | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija. | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ņemot vērā, ka projektā ietvertais tiesiskais regulējums ir saistīts ar Ministru kabineta noteikumu projektu “Valsts pārbaudījumu informācijas sistēmas noteikumi”, projekts Ministru kabinetā jāizskata vienlaikus ar šajā sadaļā minēto normatīvā akta projektu. |
| 2. | Atbildīgā institūcija | Izglītības un zinātnes ministrija, centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja līdzdarboties projekta izstrādē, rakstiski sniedzot viedokli par projektu pēc tā publiskošanas ministrijas tīmekļa vietnē un Ministru kabineta tīmekļa vietnē www.mk.gov.lv. |
| 2. | Sabiedrības līdzdalība projekta izstrādē | Sabiedrības informēšanas pasākumi:- 2018. gada 16. oktobrī projekts tika izskatīts novadu un republikas pilsētu izglītības speciālistu seminārā;- 2019. gada 8. janvārī projekts tika nosūtītai saskaņošanai arodbiedrībai „Latvijas izglītības vadītāju asociācija” (turpmāk – LIVA) un Latvijas Izglītības un zinātnes darbinieku arodbiedrībai (turpmāk – LIZDA), kā arī Latvijas Rektoru Padomei (turpmāk – LRP).Projekts 2019. gada 26. martā publiskots ministrijas tīmekļa vietnē. |
| 3. | Sabiedrības līdzdalības rezultāti | LIVA, LIZDA un LRP atbalsta projekta tālāko virzību.Sabiedrības pārstāvju viedokļi par projektu pēc tā publiskošanas ministrijas tīmekļa vietnē un Ministru kabineta tīmekļa vietnē netika saņemti. |
| 4. | Cita informācija | Nav. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Izglītības iestādes – 443, kuras īsteno vispārējās pamatizglītības programmas, vispārējās vidējās izglītības programmas, profesionālās vidējās izglītības un arodizglītības programmas, pašvaldības izglītības speciālisti vai izglītības pārvaldes iestādes – 109, augstākās izglītības iestādes – 4, ar kurām centrs ir noslēdzis līgumu par valsts pārbaudījumu norises organizēšanu, centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde nepaplašina un nesašaurina iesaistīto institūciju funkcijas.Projekta izpilde tiks nodrošināta esošo institūciju ietvaros. |
| 3. | Cita informācija. | Nav. |

Izglītības un zinātnes ministre I. Šuplinska

Vizē: Valsts sekretāre L. Lejiņa

Kamarūte

67814478, ingrida.kamarute@visc.gov.lv